Preek Padkos – 11 Mei 2016 – Suider-Paarl Gemeente
Suider-Paarl Gemeente > Preek-padkos > Preek Padkos – 11 Mei 2016
Pinkster 11 Mei 2016
Tema: Sê nou ek koop in?
Ons het so baie hierdie afgelope week gehoor. So baie het in ons gebeur! Hoe gaan ons verder? Wat is die volgende stap? Sê nou ek is geraak deur die Pinkster, en wil deel wees van wat die Here gaan doen?
Ons hoor baie die gesegde: As 'n groot klomp mense iets kleins doen, gaan ons baie gedoen kry. Die Evangelie stel dit anders: As 'n klein groepie mense alles doen, gaan ons iets regkry! Elkeen van ons het iets om te gee of aan te bied. Dit het die vroeë kerk vir ons gewys.
Natuurlik is daar praktiese dinge wat ek kan begin doen:
Ek kan begin deur 'n gebedsdissipline deel van my lewe te maak. Jesus het so gemaak. In Lukas 10: 2 vra Jesus dat sy dissipels moet bid dat daar arbeiders sal wees, en in die volgende vers stuur Hy hulle uit. Ons vra dikwels iets wat die Here vir ons vra!
Ek kan 'n ete reël vir my woonbuurt of gemeenskap, met almal wat uiteenlopend is en om saam te kuier.
Moeder Theresa het in Calcutta gewerk (vandag genoem Kolkata) in Indië. By geleentheid kom vra iemand haar wat hy moes begin doen? Haar antwoord: "Go find your own Calcutta." Kry vir jou jou plek waar jy 'n verskil kan maak! Sien jou in die oë van die mense rondom jou. Dit is tragies dat mense opgewonde raak as die kerk iets goeds doen. Dit behoort nie 'n uitsondering te wees nie!!!
Gee net wat jy het – niks meer nie! Wees eerlik oor jouself: die Bybel was eerlik met swakhede van mense, en mense kan daarmee identifiseer. As die Here Petrus, Paulus, Dawid, Moses ens kon gebruik, kan Hy my ook gebruik. Hy gebruik wat ons het, soos Jesus die 5 broodjies en 2 vissies in die hande van die seuntjie gebruik het.
NB: Ons gemeente begin met die Help-lift projek, waar ons mense wat iets het om te bied (tyd, kundigheid, middele ens) wil uitbring by nood wat daar is. Gee net dit wat jy kan gee! Maar gee!!
Twee EN'ne wat belangrik is:
Ons moet 'n missionale EN 'n intensionale dimensie hê. Dit betekn ons moet waar ek leef elke dag Jesus se beginsels uitleef en mense vir Hom wen (missionaal), EN ek moet doelbewus by wêreldsending betrokke wees, dit ondersteun, daarvoor bid. Was dit nie vir wêreldsending nie, was ek en jy waarskynlik nie Christene gewees nie. Die donkerste plekke moet eenvoudig prioriteit wees. Ons moet doelbewus nood opsoek.
Ons moet georganiseerd EN in die geheim dinge doen. As gemeente moet ons strategies en slim werk deur mooi te beplan waar en hoe ons betrokke is, maar terselfdertyd moet die linkerhand ook nie weet wat die regterhand doen nie. VB: 'n baie mooi praktiese voorbeeld is Valleria gemeente in Pta wat elke jaar 'n omgee-basaar hou: daar is presies dieselfde as by 'n gewone basaar: pannekoek, poeding, jaffles, speletjies, springkasteel. Die verskil: alles is gratis. Die selgroepe word ook genooi om kos te bring, en die gemeenskap word genooi om saam te kom feesvier! Mense met behoeftes kan dit kom noem, en mense wat kan help help! En dan word daar die Sondag 'n offergawe opgeneem, en gewoonlik samel hulle meer geld in as wat 'n basaar kan maak. Want mense wil graag betrokke wees by 'n gemeente wat 'n verskil maak!
Een van die besware wat ons dikwels het, is dat ons tog nie almal kan help nie, daarom doen ons dit nie. Moeder Theresa het gesê ons moet 1 help.
K = Maak KONTAK met iemand, ten minste 1 keer per week, eet saam, ontmoet hom/haar, maar stap 'n ordentlike lang en diep pad met iemand. Wees as't ware hardkoppig vir Jesus, hou aan….
G = GEE wat nodig is, help iemand om 'n identiteitsdokument te kry, of 'n lisensie. Wanneer Johannes die Doper in Lukas 3 vir die Jode sê om hulle te bekeer, vra hulle vir hom: "Wat moet ons doen?" En hy antwoord hulle met praktiese goed: ""Wie twee kledingstukke het, moet dit deel met iemand wat nie het nie, en wie kos het, moet dieselfde doen." "Moenie meer invorder as wat vir julle vasgestel is nie." "Moet van niemand deur geweld of vals aanklag geld afpers nie, maar wees tevrede met julle betaling."
B = BID, dikwels in die geheim, want jy kan nie 'brag' in jou gebede nie. Doen alles asof jy dit vir God doen.
Jaco stel 'n KGB-benadering voor waar ons, behalwe die groot goed, as individue 'n langtermyn verskil kan maak, want ons kan maklik agter 'n gemeente se georganiseerde aksie skuil:
Ons uitdaging is om mense in nood werklik te leer ken! Daar is 'n gemeente wat stories vertel het van kinders wat doodgaan agv vigs. Die mense se trane het gevloei, maar toe gevra is wie ken iemand wat HIV positief is, het niemand hande opgesteek nie. Dit is die probleem! Die probleem is nie dat nie omgee nie, maar dat ons nie ken nie, ons is nie naby genoeg nie. Mens kan nie oor 'n afstand liefhê nie. Jy moet so naby aan iemand wees wat jy wil lief hê, dat daardie persoon jou sal kan doodmaak. Dan is jy naby genoeg, en dan kan jy 'n verskil maak.
Jaco vertel van 'n regter van die Hooggeregshof wat sy tyd aanbied, en mense op die straat help. En van 'n professor wat met 'n boemelaar vriende maak. Dit is ongehoords! Nêrens in die Bybel sien ons dat God armes, weduwees, eensames kerk toe stuur nie. Maar Hy stuur die kerk na die mense toe.
Die liggaam van Jesus (kerk) is die manifestasie (bewys, teken, beeld) van sy hart. "Aan julle liefde vir mekaar sal die mense weet….." Mense sal eerder ons as Christene volg, as om te doen wat ons sê hulle moet doen. So stap saam met mense 'n pad. Practise wat jy preach, dit is wat Jesus gedoen het. Daarom het die mense na Hom geluister en gesê dat Hy met gesag gepraat het. As Jesus mense roep: Volg My, sê Hy : Kom stap saam!
Omgee is aansteeklik. Compassion is contagious. 'n Voorbeeld word vertel van mense wat iemand dophou wat soveel liefde teenoor straatmense uitleef dat hulle as't ware 'n boemelaar soek om 'n drukkie te gee! Presence is the difference.
Ons moenie suksesvol probeer wees nie, maar gehoorsaam. Want die Here gebruik die onwaarskynlikstes, soos die vervolger Paulus, en die vissermanne.
As jy voel die Here beweeg jou en jy reageer nie, raak jy imuun. Volgende keer gaan die Woord jou bietjie minder raak, en later word jou hart hard. Daarom moet ons aksie neem!
Daar was 'n tannie van 70 jaar in 'n gemeente wat 'n probleem met die straatmense rondom die kerk gehad het. Die dominee gaan sien haar, en vra: Tannie moet asb geduldig wees. Dit vat baie lank om hulle te leer hoe om op te tree. Neem Tannie self as voorbeeld: Tannie is al sewentig jaar en Tannie sukkel nogsteeds om die hart van die Evangelie te verstaan!